શેરબજારમાં આજે સેન્સેક્સ અને નિફ્ટીની તેજીને બ્રેક લાગી હતી. અમેરિકા અને ચીન વચ્ચેના ટ્રેડ વોરમાં હવે રશિયા પણ ઉમેરાયું છે. ટ્રમ્પ વહીવટીતંત્ર દ્વારા રશિયાના પ્રમુખ પુતિનને પાઠ ભણાવવા પ્રતિબંધની જાહેરાત કરવામાં આવતા રશિયાએ પણ વળતા પગલાં લેવાની ચેતવણી આપી હતી. આ તંગદિલીભરી પરિસ્થિતિને કારણે વિશ્વના શેરબજારો દબાણ હેઠળ આવ્યા હતા અને સ્થાનિક શેરબજાર પણ તેમાંથી બાકાત રહ્યું ન હતું. દિવસના કામકાજના અંતે સેન્સેક્સ ૧૫૫.૧૪ પોઇન્ટ ઘટી ૩૭,૮૬૯.૨૩ અને નિફ્ટી ૪૧.૨૦ પોઇન્ટ ઘટી ૧૧,૪૨૯.૫૦ ઉપર બંધ થયાં હતાં. જૂનના પ્રોત્સાહક પરિણામે આઇશર મોટરનો શેર ૫.૬૮ ટકા વધ્યો હતો.કંપનીએ રૂ.૫૭૬.૧૮ કરોડનો ચોખ્ખો નફો કર્યો હતો જે એક વર્ષ પૂર્વે સમાન ગાળામાં રૂ.૪૫૯.૬૨ કરોડ હતો. શેરનો ભાવ રૂ. ૧,૫૫૮.૯૫ વધી રૂ.૨૮,૯૯૭ થયો હતો.